I 1914 solgte von Steingel bygget til P. G. Sjelaputin for å brukes som restaurant. I en kort periode etter den russiske revolusjon ble bygget kun brukt som en turistattraksjon. I 1927 overlevde Svaleredet et kraftig jordskjelv av styrke 6–7 på Richters skala. Bygget ble ikke skadet bortsett fra et par mindre dekorative gjenstander som ble kastet i havet sammen med en liten del av klippen. Selve klippen derimot utviklet en stor sprekk. I 1930-årene ble bygget brukt av en leseklubb fra det nærliggende ferieanlegget («Perle»), men ble stengt kort tid etter grunnet sikkerhetsbekymringer forårsaket av skadene påført i jordskjelvet, og forble stengt i de påfølgende 40 år.